《读汪襄阳作顾季狂诗叙有感》
明代·王世贞

昔我游燕山，宗李中所私。高歌命白雪，片片纵横垂。

醉醒华阳馆，坐见青天危。狂语两相厄，宁容世人知。

顾生业游者，一再侍酒卮。风吹浮云散，信意南北驰。

契阔几十年，闻颇豪于诗。矫矫汪襄阳，握手惠前绥。

谓余旧有赠，迪功乃其师。左袒在中原，江左良见嗤。

自余遘家祸，戢身一茅茨。名姓落人间，谁当齿颊之。

寄语谢襄阳，勿令豪杰窥。吴门饶俊彦，诗卷日追随。

莫言秦越人，为秦作儿医。

作者简介：王世贞（1526年－1590年）字元美，号凤洲，又号弇州山人，汉族，太仓（今江苏太仓）人，明代文学家、史学家。“后七子”领袖之一。官刑部主事，累官刑部尚书，移疾归，卒赠太子少保。好为古诗文，始于李攀龙主文盟，攀龙死，独主文坛二十年。有《弇山堂别集》、《嘉靖以来首辅传》、《觚不觚录》、《弇州山人四部稿》等。